b'\n_START_ARTICLE_\nNarod\n_START_SECTION_\nEngelsovo razlo\xc4\x8devanje med zgodovinskimi in nezgodovinskimi narodi\n_START_PARAGRAPH_\nMarxov najo\xc5\xbeji sodelavec F. Engels je v \xc4\x8dlankih ob rob analize revolucije leta 1848 v Avstriji razlikoval med zgodovinskimi (Nemci, Poljaki, Mad\xc5\xbeari) in nezgodovinskimi narodi (ljudstvi). Med slednje je \xc5\xa1tel \xc4\x8cehe, Ju\xc5\xbene Slovane, Ukrajince, Slovake, Transilvanske Romune in Saksonce. Narode je razlikoval po njihovi vlogi v revoluciji; nezgodovinski narodi naj bi ravnali proti-revolucionarno in bili vsekakor obsojeni na izumrtje. _NEWLINE_Podobno stali\xc5\xa1\xc4\x8de do razli\xc4\x8dnih narodov je najti \xc5\xbee pri Heglu, ki je trdil: \xc2\xbbNarod brez izoblikovane dr\xc5\xbeavnosti ... v bistvu nima zgodovine, tako kot narodi, ki so obstajali pred vzponom dr\xc5\xbeav in drugi, ki so \xc5\xa1e v stanju divja\xc5\xa1tva\xc2\xab. _NEWLINE_Engels si je pogosto dovolil grobe izraze, na primer v delu \xc2\xbbMad\xc5\xbearski boj\xc2\xab\xc2\xa0napeljuje na \xc2\xbbkrvavo ma\xc5\xa1\xc4\x8devanje nad slovanskimi barbari\xc2\xab\xc2\xa0in\xc2\xa0\xc2\xbb(uni\xc4\x8denje) vseh teh malih pra\xc5\xa1i\xc4\x8djeglavih narodov vklju\xc4\x8dno s spominom mnanje\xc2\xab. Taka revolucionarna gore\xc4\x8dnost Engelsa oddaljuje od teorije, ki sta jo z Marxom gradila  pred revolucijo - da je razredni bolj gibalo revolucije - in ga je vrnila v lastno mladostno idealisti\xc4\x8dno hegeljanstvo.\n_START_SECTION_\nE. Kardelj o narodnem vpra\xc5\xa1anju Slovencev\n_START_PARAGRAPH_\nSlovenski marksisti\xc4\x8dni teoretik in politik Edvard Kardelj je poleg obi\xc4\x8dajno priznanih sestavin (glej uvod in Stalinovo definicijo) poudarjal tudi kapitalisti\xc4\x8dne dru\xc5\xbebene odnose kot pogoj za nastanek naroda, kot ga pojmujemo danes. V  antiki in v \xc4\x8dasu fevdalne oblasti ni bilo dovolj razlogov za oblikovanje sodobne nacionalne dr\xc5\xbeave, ki je idealno okolje za izra\xc5\xbeanje naroda (tudi z manj \xc5\xbeeljenimi atributi kot je rasizem, \xc5\xa1ovinizem, nacionalizem). _NEWLINE_V svojem delu (izdano pod psevdonimom Sperans): Razvoj Slovenskega narodnega vpra\xc5\xa1anja Kardelj ugotavlja, da je bistven pogoj za re\xc5\xa1itev \xc2\xbbslovenskega narodnega vpra\xc5\xa1anja\xc2\xab\xc2\xa0vzpostavitev narodne oblasti - nekega pribli\xc5\xbeka nacionalni dr\xc5\xbeavi. V drugi izdaji (1957) trdi, da je \xc2\xbbV novi Jugoslaviji \xe2\x80\xa6narodnostno vpra\xc5\xa1anje na\xc4\x8delno re\xc5\xa1eno, obstaja pa \xc5\xa1e vpra\xc5\xa1anje slovenskih narodnih manj\xc5\xa1in v drugih dr\xc5\xbeavah.\xc2\xab_NEWLINE_Ugotavlja: \xc2\xbbDa ne bi pri\xc5\xa1lo tudi v Jugoslaviji do kakr\xc5\xa1nega koli zaostrovanja med svobodnimi in demokrati\xc4\x8dnimi jugoslovanskimi narodi, je treba paralizirati naslednje faktorje: idejne in politi\xc4\x8dne ostanke klasi\xc4\x8dnega bur\xc5\xbeoaznega nacionalizma, birokratski centralizem in njegovo idejno-politi\xc4\x8dno manifestacijo, veledr\xc5\xbeavni hegemonizem in velike razlike v gospodarski razvitosti posameznih delov Jugoslavije.\xc2\xab_NEWLINE_E. Kardelj je v politi\xc4\x8dnem delu upo\xc5\xa1teval lastna opozorila. Kljub nasprotovanju velikosrbskih unitaristov je ustava SFRJ iz leta 1974 pove\xc4\x8dala samostojnost nacionalnih republik (in obeh narodnostno me\xc5\xa1anih avtonomnih pokrajin), kar je bil korak k utrditvi slovenske dr\xc5\xbeavnosti in prera\xc5\xa1\xc4\x8danja naroda v nacijo.\n_START_SECTION_\nGenetska enotnost naroda\n_START_PARAGRAPH_\nRaziskave o nastanku narodov (etnogeneza) ugotavljajo, da genetska (rodovna) sorodnost v zgodovinski dimenziji ni odlo\xc4\x8dilna za nastanek naroda. Vsi dana\xc5\xa1nji narodi so nastali s selitvami, osvajanji in me\xc5\xa1anjem med staroselci in pri\xc5\xa1leki. Dele\xc5\xbei variant genov (alel) pri pripadnikih razli\xc4\x8dnih narodov se razlikujejo; osnovna zna\xc4\x8dilnost populacij pa je variabilnost. Neka stopnja genetske razli\xc4\x8dnosti je za narod v splo\xc5\xa1nem ugodnej\xc5\xa1a od\xc2\xa0\xc2\xbb\xc4\x8distosti rase\xc2\xab. Genetske razlike so lahko mote\xc4\x8de zlasti, \xc4\x8de gre za gene, ki se izra\xc5\xbeajo navzven (barva ko\xc5\xbee, o\xc4\x8di, las).'